రెండేళ్ల క్రితం 'క్విడ్‌ ప్రోకొ' వంటిదేమీ లేదు..!
- వీడియోకాన్‌కు ఐసిఐసిఐ రుణాలపై రిజర్వ్‌ బ్యాంక్‌
న్యూఢిల్లీ: వీడియోకాన్‌ గ్రూపునకు ఐసిఐసిఐ బ్యాంకు ఇచ్చిన రుణాల వెనుక ఎటువంటి 'క్విడ్‌ ప్రోకో' కానీ, పరస్పర ప్రయోజనాల పరిరక్షణ వంటిది కానీ ఏమీ లేదని రిజర్వ్‌ బ్యాంక్‌ వెల్లడించింది. ఈ అంశాలపై రెండేళ్ల క్రితమే వచ్చిన ఆరోపణలపై తాము అన్ని పత్రాలను 2016లో నిశితంగా పరిశీలించినపుడు ఇందుకు సంబంధించి ఎటువంటి ఆధారాలూ కన్పించలేదని రిజర్వ్‌ బ్యాంక్‌ తెలిపింది. ఐసిఐసిఐ బ్యాంకు సిసిఓ చందాకొచ్చర్‌ భర్త దీపక్‌ కొచ్చర్‌ వీడియోకాన్‌ అధినేత వేణుగోపాల్‌ ధూత్‌తో కుమ్మక్కయి అవాంఛిత ప్రయోజనాలను పొందినట్లు వచ్చిన వార్తలపై ప్రధాని కార్యాలయ ఆదేశాలతో రిజర్వ్‌ బ్యాంక్‌ 2016 మధ్యలో దర్యాప్తు జరిపింది. వీడియోకాన్‌ గ్రూప్‌ రుణ పునర్వ్యవస్థీకరణ కార్యక్రమంలో భాగంగా 2012లో ఐసిఐసిఐ బ్యాంక్‌ ఆ గ్రూప్‌నకు రు.1,730 కోట్ల రుణాలను అందించినట్లు తమ పరిశీలనలో వెల్లడయిందని ఆర్‌బిఐ ఒక ప్రకటనలో వివరించింది. ఇందులో పరస్పర ప్రయోజనాల పరిరక్షణ, లేదా కుమ్మక్కు వంటి అంశాలను నిర్ధారించటం కష్టసాధ్యమని పేర్కొన్న రిజర్వ్‌ బ్యాంకు దీపక్‌ కొచ్చర్‌కు చెందిన పునరావృత విద్యుత్‌ సంస్థ న్యూపవర్‌కు సంబంధించిన కొన్ని లావాదేవీలకు అందిన నిధుల వనరులను నిర్ధారించ లేక పోయినట్లు వెల్లడించింది. న్యూపవర్‌ లావాదేవీల చట్టబద్ధతను అంచనా వేసేందుకు ఈ నిధుల వనరులు ఎక్కడివన్న అంశం అవసరమని, దీనిని తేల్చేందుకు దర్యాప్తు సంస్థలు పూనుకోవాలని తెలిపింది. కాగా వీడియోకాన్‌ గ్రూప్‌కు 2007-08 నుండి 2012 వరకూ అందించిన రుణాలలో క్విడ్‌ ప్రొకో వంటి ఆరోపణలపై ఎటువంటి ఆధారాలూ లభించలేదని రిజర్వ్‌ బ్యాంక్‌ గత డిసెంబర్‌లో విడుదల చేసిన సమగ్ర నివేదికలో పేర్కొంది. అయితే ఈ లావాదేవీలకు సంబంధించి వెలుగు చూడని సమాచారం నిగ్గు తేల్చాల్సిన బాద్యత దర్యాప్తు సంస్థలదేనన్న ఆర్‌బిఐ ఇందుకు ఆర్థిక మంత్రిత్వశాఖలోని ఆర్థికసేవల విభాగం నడుం బిగించాలని సూచించింది. అయితే న్యూపవర్‌ సంస్థలో విదేశీ పెట్టుబడులపై ఆర్‌బిఐ కొన్ని సందేహాలను వ్యక్తం చేసింది. అదే విధంగా వేణుగోపాల్‌ ధూత్‌కు 99.99 శాతం వాటాలున్న సుప్రీం ఎనర్జీ సంస్థ న్యూపవర్‌కు అందచేసిన రుణాలపై కూడా సందేహాలను వ్యక్తం చేసింది.
మీ స్నేహితులకు రికమెండ్ చెయ్యండి